# Pályázati kiírás Vakok és Gyengénlátók Hermina Egyesülete 2025. évi segédeszköz pályázat

A Vakok és Gyengénlátók Hermina Egyesületének (a továbbiakban: egyesület) elnöksége 2025. szeptember 5-én megtartott elnökségi ülésén hozott határozata alapján segédeszköz pályázatot ír ki az egyesület rendes és kiskorú tagjai részére. A pályázat keretösszege 2 000 000 Ft (azaz kettőmillió forint), amely a Magyar Vakok és Gyengénlátók Országos Szövetsége által 2025-ben átutalt szja 1%-os támogatásból kerül finanszírozásra. Az adható támogatás egy főre eső minimális összege 10 000 Ft (azaz tízezer forint), de amennyiben a beszerzett eszköz olcsóbb, akkor legfeljebb a beszerzett eszköz ára, a maximális összege pedig 40 000 Ft (azaz negyvenezer forint). A megvásárolni kívánt segédeszközt a rendes és a kiskorú tag minden esetben maga szerzi be, és a saját nevére és lakcímére kell a számlát kérnie. A nem a pályázó tag nevére kiállított számlát nem tudjuk elfogadni.

## A pályázat célja

A pályázat célja, hogy az egyesület rendes és kiskorú tagjait a látássérült személyek önálló életvitelét segítő eszközök megvásárlásában anyagilag támogassa.

## Kik pályázhatnak

A pályázaton az egyesület azon rendes és kiskorú tagjai vehetnek részt, akik a 2025. évi tagdíjat befizették, és nem nyertek a 2025. évi tanulmányi pályázaton. Egy személy csak egy pályázatot nyújthat be, és csak egy eszköz megvásárlásához kérhet támogatást. Elutasításra kerül azon személy pályázata, aki:

1. a pályázatát nem a 2025. évi segédeszköz pályázat adatlapján nyújtotta be, vagy az adatlapon hiányos vagy valótlan adatokat tüntetett fel,
2. a 2025. évi egyesületi tagdíját nem fizette be,
3. olyan segédeszköz beszerzéséhez kér anyagi támogatást, amelyre a 2024. évi segédeszköz pályázaton támogatást kapott,
4. az MVGYOSZ segédeszközboltjában vásárolt eszközt nem tagi kedvezményes áron vásárolta meg,
5. olyan számlát nyújt be, amely 2025. szeptember 15. előtt lett kiállítva, hiányos adattartalmú, vagy nem a látássérült személyek mindennapi életét megkönnyítő eszköz megvásárlását tanúsítja.

FIGYELEM! Nyugtát vagy blokkot nem áll módunkban elfogadni.

## A megpályázható eszközök köre

Pályázni az alábbi, látássérültek önálló életvitelét könnyítő segédeszközök beszerzésére lehet:

- fehérbotok (merev és összecsukható), támbotok;

- nagyítók (hagyományos és elektronikus);

- szemüvegek (lencse és keret);

- beszélő segédeszközök (pl. vérnyomásmérő, óra, konyhai- vagy személymérleg, színfelismerő, lázmérő stb.);

- tapintható eszközök (pl. karóra, mérőszalag stb.);

- Braille-írás eszközei (pl. pontírógép, Braille-tábla, Braille-tanulást segítő eszközök stb.);

- adaptált játékok (pl. Braille-kártyák, adaptált társasjátékok stb.);

- tanulást támogató eszközök (pl. abakusz, koordináta-tábla, tapintható vonalzó, geometriai készlet, Atomol stb.);

- számítógépek és perifériák (pl. laptop, nagy méretű monitor, szkenner, „gyengénlátós” billentyűzet, Braille-kijelző, Braille-nyomtató stb.);

- okoseszközök (pl. iPhone, iPad, MacBook, Android rendszerű okostelefonok és tabletek, BlindShell);

- háztartási eszközök (pl. tojásszétválasztó, tejőr, zoknipárosító stb.);

- vakvezetőkutya élelmezésével és ellátásával kapcsolatos termékek (kutyatáp, vezetőhám, nyakörv, póráz, kutyacipő stb.).

Nem nyújtható támogatás az alábbi eszközök beszerzésére:

- egyes okoseszközök (pl. okostévé, okosóra stb.);

- okos háztartási eszközök (pl. robotporszívó, mosogatógép stb.), ezek beszerzése abban az esetben sem támogatható, amennyiben okostelefonos alkalmazáson keresztül akadálymentesen vezérelhetőek;

- vakvezetőkutya egészségügyi ellátásához kapcsolódó költségek.

Egy pályázó kizárólag egy eszköz beszerzésére nyújthat be támogatási kérelmet. Amennyiben a benyújtott számla több tételt is tartalmaz, de azok funkcionálisan összetartoznak és önállóan nem használhatók rendeltetésszerűen, a pályázat elbírálásakor ezek a tételek egy terméknek minősülnek. Például a szemüveglencse és a szemüvegkeret, a számítógép alkatrészei összeszerelés után, valamint a vércukormérő, a tesztcsík és a lándzsa is egy terméknek tekintendő. Ezzel szemben a funkcionálisan nem összetartozó tételek, mint például a szemüvegtok, külön eszköznek minősülnek.

Az eszközt a pályázati időszak első napjától (2025. szeptember 15.) lehet megvásárolni, legkésőbb 2025. november 14-ig.

FIGYELEM! Az egyesület csak a pályázati időszak első napja után (2025. szeptember 15.) vásárolt segédeszköz saját névre és címre kiállított eredeti számláját fogadja el a támogatási összeg kifizetésekor. Az eredeti számlát záradékolás és hiteles másolat készítése után a pályázóhoz visszajuttatjuk.

A pályázat kiírója a támogatott tartós eszköz meglétét a támogatás elnyerésétől számított kettő éven belül bármikor ellenőrizheti. A pályázati támogatásból finanszírozott tartós eszköz tulajdonjoga két évig másra nem ruházható át.

## A pályázat benyújtásának módja és határideje

A pályázat benyújtásának határideje: 2025. október 3.

Pályázni kizárólag az egyesület által kiadott pályázati adatlap teljes körű és a valóságnak mindenben megfelelő kitöltésével, illetve a kitöltött adatlap határidőben történő benyújtásával lehet. Az adatlap letölthető az egyesület honlapjáról (<https://herminaegyesulet.hu>), illetve az egyesület ügyfélszolgálatán e-mailben, telefonon vagy személyesen is kérhető.

A pályázati adatlaphoz csatolni szükséges:

1. amennyiben a segédeszköz beszerzése a pályázati adatlap benyújtása előtt megtörtént, a segédeszköz vásárlását igazoló, a tag saját nevére és címére kiállított eredeti számlát (az eredeti számlát záradékolás és hiteles másolat készítése után visszajuttatjuk),
2. vakvezetőkutyával kapcsolatos termék vásárlása esetén a vakvezetőkutyával közlekedő látássérült igazolvány másolatát.

Amennyiben a pályázatban megjelölt segédeszköz beszerzését orvosi indok is alátámasztja, a pályázati adatlaphoz csatolni lehet orvosi dokumentumot, melynek megléte az elbírálásnál előnyt jelent.

Hiánypótlásra lehetőség nincs.

A pályázati adatlapot az alábbi módokon lehet benyújtani:

1. személyesen, 2025. október 3-ig félfogadási időben, időpontegyeztetést követően, az egyesület irodájában: 1143 Budapest, Gizella út 19/B. fszt. 2. Félfogadási időpontok: hétfő: 8–16, kedd: 8–18, szerda: 8–16, csütörtök: 8–16, péntek: 8–14 óra között). Időpontot egyeztetni a

+36 (30) 018-2521

+36 (1) 273-0755

telefonszámokon tudnak.

1. Postai úton ajánlott küldeményként a Vakok és Gyengénlátók Hermina Egyesülete 1143 Budapest, Gizella út 19/B. fszt. 2. címre. A postai úton benyújtott adatlap beérkezésének legkésőbbi időpontja 2025. október 3.
2. Elektronikus levélben jó minőségű, olvasható szkennelt vagy elektronikusan aláírt formátumban, a [palyazat@herminaegyesulet.hu](mailto:palyazat@herminaegyesulet.hu) e-mail-címre, legkésőbb 2025. október 3-ig. A tárgy mezőben kérjük a „SEPA2025” megjelölést feltüntetni. FIGYELEM! Csak a pályázati kérelmet tudjuk elektronikusan elfogadni, a segédeszköz megvásárlását igazoló számlát minden esetben eredeti formátumban kérjük, kivéve, ha a számla elektronikus. Amennyiben egy számla elektronikus, ennek ténye a számlán fel van tüntetve.

A beadási határidő lejárta után benyújtott pályázat automatikusan elutasításra kerül!

## A pályázat elbírálása

A beérkezett pályázatok formai érvényességét az egyesület titkársága megvizsgálja, és a formailag érvényes pályázatokat az egyesület elnökségének továbbítja. A formailag érvényes pályázatokat az egyesület elnöksége bírálja el 2025. október 9-i rendkívüli elnökségi ülésén.

Az egyesület elnöksége fenntartja magának a jogot, hogy egy adott pályázatot érvénytelennek minősítsen és elutasítson, amennyiben az a pályázat kiírását sérti, vagy az egyesület alapszabályával nem összeegyeztethető.

Az egyesület pályázatot érvénytelennek minősítő és/vagy elutasító döntése ellen jogorvoslatnak helye nincs.

## Értesítés a pályázat elbírálásáról, és az elnyert támogatás felhasználása

A nyertes pályázókat legkésőbb 2025. október 17-ig telefonon vagy elektronikus levélben értesítjük. Az elnyert támogatás az alábbi két módon használható fel:

1. Amennyiben a segédeszköz megvásárlása a pályázati döntés meghozatala előtt történt, és a pályázó benyújtotta a saját nevére és címére szóló eredeti számlát az egyesületnek, további teendő nincs, a megítélt támogatás átutalásra kerül, vagy az egyesület titkárságán előzetes időpontegyeztetést követően személyesen átvehető.
2. Amennyiben a segédeszköz beszerzése még nem történt meg, mert a pályázó megvárta a pályázati döntést, legkésőbb 2025. november 14-ig kell a pályázati adatlapon megjelölt segédeszközt megvásárolni, és a vásárlást igazoló, a tag saját nevére és címére szóló eredeti számlát az egyesület titkárságára eljuttatni. Amennyiben a számla a kiírásban foglalt minden feltételnek megfelel, a támogatás kiutalásra kerül, vagy az egyesület titkárságán személyesen átvehető. Az eredeti számlát záradékolás és hiteles másolat készítése után a pályázóhoz visszajuttatjuk.

FIGYELEM! Azon nyertes pályázók, akik 2025. november 14-ig nem nyújtják be a pályázati kérelemben megjelölt segédeszköz beszerzését alátámasztó eredeti számlát, a pályázati támogatástól elesnek. Az elnyert támogatások készpénzes átvételének utolsó napja 2025. december 19. (péntek). Azon pályázók, akik az eredeti számlát beadják, készpénzes kifizetést választottak, de nem vették át a támogatást 2025. december 19-ig, automatikusan elveszítik a támogatást. Erre figyelemmel minden pályázót kérünk, hogy amennyiben módjában áll, az átutalásos kifizetési módot válassza.

## Adatkezelés

A pályázó a pályázati adatlap benyújtásával büntetőjogi felelősséget vállal azért, hogy a pályázati adatlapon és mellékleteiben általa feltüntetett adatok a valóságnak megfelelnek. Tudomásul veszi, hogy amennyiben a pályázati adatlapon és mellékleteiben nem a valóságnak megfelelő adatokat tüntet fel, úgy a pályázata kizárható, a megítélt támogatás visszavonható.

A pályázat benyújtásával a pályázó tudomásul veszi, hogy az egyesület a pályázati dokumentációban szereplő személyes adatait a segédeszköz pályázat lebonyolítása és a támogatásra való jogosultság ellenőrzése céljából a pályázat életciklusa alatt kezelheti a GDPR rendelkezéseinek értelmében és annak szabályai szerint.

Kelt: Budapest, 2025. szeptember 05.

Bukta Bence

Elnök

Vakok és Gyengénlátók Hermina Egyesülete