# Pályázati kiírás

# Vakok és Gyengénlátók Hermina Egyesülete

# 2025. évi tanulmányi pályázat

A Vakok és Gyengénlátók Hermina Egyesületének (a továbbiakban: VGYHE) elnöksége tanulmányi pályázatot ír ki az egyesület tanuló rendes és kiskorú tagjai részére. A pályázat keretösszege 400 000 Ft (azaz négyszázezer forint), amely a Magyar Vakok és Gyengénlátók Országos Szövetségének szja 1%-os támogatásából kerül finanszírozásra. Az adható támogatás mértéke:

1. felsőfokú nappali tagozatos alap- és mesterképzést folytató hallgató, a felsőfokú szakképzésben nappali tagozaton részt vevő tanuló, és az önköltséges doktori képzésben részt vevő hallgató részére: 50 000 Ft (azaz ötvenezer forint),
2. általános iskolai, érettségit adó középiskolai, vagy középfokú szakképzésben tanulmányokat folytató nappali tagozatos tanuló részére: 25 000 Ft (azaz huszonötezer forint).

A pályázati időszak: 2025. szeptember 15. – október 3.

## 1. A pályázat célja

A pályázat célja, hogy anyagi támogatás útján elősegítse a VGYHE tanuló közoktatásban és felsőfokú oktatásban részt vevő rendes és kiskorú tagjai érvényesülését.

## 2. A pályázók köre

Pályázatot nyújthatnak be a VGYHE azon rendes és kiskorú tagjai, akik:

1. a 2025-ös évre befizetett érvényes tagsági jogviszonnyal rendelkeznek, és
2. a 2025/2026/I. félévben

ba) nappali tagozaton általános iskolai tanulmányokat,

bb) nappali tagozaton középfokú szakképzési, vagy érettségit adó középiskolai tanulmányokat,

bc) felsőfokú intézményben nappali tagozaton alap- vagy mesterképzést,

bd) önköltséges formában doktori képzést, vagy

be) felsőfokú intézményben nappali tagozatos szakképzést

folytatnak.

FIGYELEM! A 2025. évi tanulmányi pályázaton való nyertes részvétel a 2025. évi segédeszköz pályázaton történő pályázást kizárja.

Szakok és intézmények számától függetlenül egy pályázati időszakban csak egyszeri támogatást áll módunkban biztosítani.

## 3. A pályázat benyújtásának módja és határideje

Pályázni kizárólag a VGYHE által kiadott pályázati adatlap teljes körű és a valóságnak mindenben megfelelő kitöltésével, illetve a kitöltött adatlap határidőben történő benyújtásával lehet. Az adatlap letölthető a VGYHE honlapjáról (<https://herminaegyesulet.hu>), illetve az egyesület ügyfélszolgálatán e-mailben, telefonon, vagy személyesen is kérhető. A pályázati adatlaphoz csatolni szükséges:

a) közoktatásban folytatott tanulmányok esetén iskolalátogatási igazolást, felsőfokú tanulmányok esetén hallgatói jogviszony-igazolást,

b) az utolsó lezárt félév bizonyítványának vagy indexének másolatát, kivéve az általános iskolai tanulmányokat 2025-ben kezdő pályázók esetén.

A pályázati űrlap csak a fent meghatározott kötelező mellékletekkel együtt érvényes, valamely melléklet hiányában a pályázat formai hibásnak minősül és elutasításra kerül. Hiánypótlásra lehetőség nincs.

A pályázat benyújtásának határideje: 2025. október 3. (péntek)

A pályázatokat az alábbi módokon lehet benyújtani:

1. Személyesen előzetes időpontfoglalást követően, félfogadási időben, (hétfő: 8–16, kedd: 8–18, szerda: 8–16, csütörtök: 8–16, péntek: 8–14 óra között) az egyesület irodájában: 1143 Budapest, Gizella út 19/B. fszt. 2.,
2. postai úton ajánlott küldeményként a Vakok és Gyengénlátók Hermina Egyesülete 1143 Budapest, Gizella út 19/B. fszt. 2. címre, ebben az esetben a küldeménynek legkésőbb 2025. október 3-án meg kell érkeznie az egyesülethez,
3. elektronikusan jó minőségű és megfelelően olvasható szkennelt vagy elektronikusan aláírt formában a [palyazat@herminaegyesulet.hu](mailto:palyazat@herminaegyesulet.hu) e-mail-címre. Kérjük, hogy az e-mail tárgyában a „TAPA2025” megjelölés szerepeljen.

A beadási határidő lejárta után benyújtott pályázat nem vehető figyelembe!

## 4. Adatkezelés

A pályázó pályázata benyújtásával büntetőjogi felelősséget vállal azért, hogy a pályázati adatlapon és mellékleteiben általa feltüntetett adatok a valóságnak megfelelnek. Tudomásul veszi, hogy amennyiben a pályázati adatlapon és mellékleteiben nem a valóságnak megfelelő adatokat tüntet fel, úgy a pályázata kizárható, a megítélt támogatás visszavonható.

A pályázat benyújtásával a pályázó tudomásul veszi, hogy a VGYHE a pályázati dokumentációban szereplő személyes adatait a tanulmányi pályázat lebonyolítása és a támogatásra való jogosultság ellenőrzése céljából a pályázat életciklusa alatt kezelheti a GDPR rendelkezéseinek értelmében és annak szabályai szerint.

## 5. A pályázat elbírálása

A beérkezett pályázatok formai érvényességét a VGYHE titkársága megvizsgálja, és a formailag érvényes pályázatokat a VGYHE elnökségének továbbítja. A formailag érvényes pályázatokat a VGYHE elnöksége bírálja el az alábbi szempontok alapján:

a) A VGYHE elnökségének elsődleges célja, hogy minden formai és tartalmi szempontból érvényes pályázat pozitív elbírálásban részesüljön;

b) Amennyiben az a) pontban foglalt elsődleges cél a beérkezett pályázatok magas száma miatt nem megvalósítható, a VGYHE elnöksége a magyar intézményben tanuló pályázókat részesíti előnyben;

c) Amennyiben a b) pont alkalmazása után sem elegendő a pályázat keretösszege az összes fennmaradó pályázat pozitív elbírálásához, a VGYHE elnöksége a tanulmányi eredményeket mérlegelve választja ki a nyertes pályázatokat.

## 6. Értesítés a pályázati döntésről és a megítélt támogatás kifizetése

A VGYHE a meghozott döntéséről a benyújtási határidőt követő 30 napon belül e-mailben vagy telefonon értesíti a nyertes pályázókat.

A megítélt támogatás kifizetése a pályázati adatlapon feltüntetett bankszámlára kerül kiutalásra. Amennyiben a bankszámla nem a pályázó tag nevén van, a kifizetés csak törvényes képviselőjének bankszámlájára történhet.

Budapest, 2025. szeptember 05.

Bukta Bence

Elnök

Vakok és Gyengénlátók Hermina Egyesülete